William Shatner

**William Shatner** (* 22. März 1931 in Montréal) is en kanaadschen Schauspeler, Singer un Schriever. Sünners bekannt worrn is he vör allen dör sien Rullen as *Captain Kirk* in *[[Star Trek (Feernsehreeg)|Star Trek]]*, as *T.J. Hooker* in de gliek nöömten Reeg un as *Denny Crane* in de Afkaatenreeg *[[Boston Legal]]*.

## Leven un Wark
### Loopbahn
Shatner is as Söhn as Joseph Shatner un Anna Garmaise in Montréal opwassen. Sien Grootvadder Wolf Shatner (egentlich *Schattner*) weer en jöödschen Utwannerer ut de Ukraine. Ok de Grootöllern vun sien Mudders Siet weern jöödsche Utwannerer ut Oosteuropa.

Al siet dat sösste Levesnjohr weer Shatner vun de Schauspeleree andoon, as he bi en Ferienlager an en Opföhren deelnahmen hett. Twee Johren later hett he as „Tom Sawyer“ bi’t Kinenrtheater mitspeelt. Al mit teihn Johren weer he al in’n lütten Rahmen enigermaten bekannt as Höörspeelspreker bi den kanaadschen Radiosenner CBC. 

Na sien Tiet op de High School hett Shatner 1952 mit Spood en Studium vun de Weertschopswetenschoppen an de McGill University in Montréal afleggt. In’t Johr 1953 weer he bi’t *[[Stratford (Ontario)|Stratford]] Festival of Canada* in mehrere Opföhren vun Shakespeare-Stücken to sehn. 1956 is he na New York City ümtogen, woneem he för’t Feernsehn un an’n Broadway arbeit. Dor is he Filmproduzenten opfallen. Sien eersten Kinofilm weer 1958 *The Brothers Karamazov*, in den he den „Alexej Karamasow“ speelt hett. Dree Johren later weer he in *Judgment at Nuremberg* an de Siet vun Spencer Tracy to sehn. 1965 harr he de Hööftrull in den Film *Incubus*, de op Esperanto dreiht worrn is.

As *Captain James T. Kirk* in de Feernsehreeg *Star Trek* is Shatner denn weltbekannt worrn. De Reeg lööpt in dree Staffeln vun 1966 bit 1969. In de glieken Rull hett he later ok in de eersten söven Speelfilmen ut de *[[Star Trek|Star-Trek]]*-Reeg to sehn wesen. Bi den föfften Film weer he sülvst ok Speelbaas. Man, he hett ok noch in vele annere Filmen mitspeelt. Vun 1982 bit 1985 harr he in de Reeg *T.J. Hooker* wedder de Hööftrull in en Feernsehreeg un weer ok bi mehrere Folgen Speelbaas. Twüschen 1994 un 1996 sünd veer Feernsehfilmen un 18 Regenfolgen vun *[[TekWar]]* entstahn, de op de de Grundlaag vun de gliek nöömten Science-Fiction-Romanen vun Shatner produzeert worrn sünd. He sülvst speel dorin in de Nevenrull *Walter Bascom* mit.

In de Independent-Kummedie *Free Enterprise* vun 1998 hett he sik sülvst parodeert. Dorna weer Shatner in Filmen as *Miss Congeniality*, *Showtime* oder *Dodgeball: A True Underdog Story* to sehn. In de Justizreeg *Boston Legal* harr Shatner vun 2004 bit 2008 de Rull *Denny Crane*. Dorblangen arbeit he vun November 2006 an as Moderater in de Speelshow *Show Me the Money* bi den US-amerikaanschen Feernsehsenner ABC, de aver al na wenige Folgen wedder afsett worrn is. Siet Dezember 2008 is he Gastgever vun de Talkshow *Shatner’s Raw Nerve* för The Biography Channel , in de he Prominente Fragen stellt.

### Musik
As Singer tekent sik Shatner dör sien as „Spoken Word“ betekente Singoort ut, de aver mehr mit Musik ünnermaalte Lyrikvördrääg to doon hett as mit Singeree. Sien eerst Album keem 1968 mit den Titel *The Transformed Man* rut. Dorop is ok en Faten vun dat Beatles-Leed *Lucy In The Sky With Diamonds* to hören, dat vun de Tokiekers vun den Feernsehsenner *Music Choice* to dat slechtste Beatles-Cover vun all Tieten wählt worrn is. Sien letzt Album keem 2004 ünner den Titel *Has Been* rut un weer vun Ben Folds produzeert.

### Bookschriever
William Shatner is butendem ok as Schriever vun Böker bekannt. Blangen sien egene Star-Trek-Biografie un de baven ansnackten TEK-War-Romanen hett he tosamen mit dat Schriever-Duo Judith un Garfield Reeves-Stevens bit hüüt teihn Star-Trek-Romanen schreven, de bit op twee Böker vun’n Inholt her all na den Speelfilm *Star Trek: Generations* speelt. In de Romanen warrt vele Verbinnen to de klassischen Star-Trek-Feernsehreeg knütt.

### Privat
In’t Johr 1956 hett Shatner Gloria Rand heiraat, man de Eh is na dörteihn Johren scheedt worrn. Vun 1973 bit 1994 duer sien tweete Eh mit de Schauspelersche Marcy Lafferty, de denn ok scheedt worrn is. De drüdde Eh is 1997 mit Sherine Kidd slaten worrn. Se is twee Johr later in’n Swimmingpool vun jemehr Huus dood bleven. Bi de Ünnersöken sünd in ehr Blood Valium un Alkohol opdeckt worrn. En Verschulln vun drüdde siet is vun de Polizei utslaten worrn. Siet 2001 is Shatner nu wedder verheiraat. Mit sien Fro Elizabeth Anderson Martin un sien dree Döchter leevt he hüüt in Süüdkalifornien. Blangen sien künstlerisch Wark hett he ok in de Peertucht Spood un richt jeed Johr de *Hollywood Charity Horse Show* ut. Mit de Innahmen ut de Veranstalten warrt behinnerte Kinner ünnerstütt.

An'n 13. Oktober 2021 weer Shatner bi en suborbitalen Floog in't All as Weltruumtourist an Bord vun de New Shepard vun Blue Origin. Mit 90 Johren wurr he de bit dorhen öldste Minsch, de in den Weltruum flagen is.

## Filmografie (Utwahl)

## Utteken
William Shatner weer meist veertig mol för Fielmpriesen vörslahn. Uttekent worrn is opletzt mit 12 Priesen, so as:
* 1980: mit den *Pries för’t Levenswark* vun de *[[Academy of Science Fiction, Fantasy & Horror Films]]*.
* 1983: mit sien Steern op’n *[[Walk of Fame]]*
* 1983: mit den *[[Saturn-Pries]]* in de Kategorie *[[Saturn-Pries för den besten Hööftdorsteller|Best Hööftdorsteller]]* för *Star Trek II: The Wrath of Khan*
* 2004: mit den *[[Emmy]]* in de Kategorie *Rutragen Gastschauspeler in en Dramereeg* för *The Practice*
* 2005: mit den *[[Emmy]]* in de Kategorie *Rutragen Nevendorsteller in en Dramareeg* för *Boston Legal*
* 2005: mit den *[[Golden Globe]]* in de Kategorie *[[Golden Globe Award/Best Nevendorsteller – Serie, Mini-Serie oder TV-Film|Best Nevendorsteller – Serie, Mini-Serie oder TV-Film]]* för *Boston Legal*
* 2009: mit den *[[Prism Award]]* in de Kategorie *Leistung in en Dramareeg* för *Boston Legal*

## Diskografie
* 1968: *The Transformed Man* (Decca)
* 1977: *William Shatner Live* (Lemli)
* 1997: *Spaced Out: The Very Best of [[Leonard Nimoy]] and William Shatner* (Universal International)
* 2004: *Has Been* (Shout! Factory)

## Bibliografie (Utwahl)
* Tek-Reeg, mit Ron Goulart
* *Star-Trek*-Reeg, mit Judith un Garfield Reeves-Stevens
** *[[The Ashes of Eden|Star Trek: The Ashes of Eden]]*, 1995, ISBN 0-671-52035-0
** *[[The Return (Star Trek)|Star Trek: The Return]]*, 1996, ISBN 0-671-52610-3
** *[[Avenger (Star Trek)|Star Trek: Avenger]]*, 1997, ISBN 0-671-55132-9
** *Star Trek: Spectre*, 1998, ISBN 0-671-00878-1
** *Star Trek: Dark Victory*, 1999, ISBN 0-671-00882-X
** *[[Preserver (Star Trek)|Star Trek: Preserver]]*, 2000, ISBN 0-671-02125-7
** *Star Trek: Captain's Peril*, 2002, ISBN 0-7434-4819-7
** *Star Trek: Captain's Blood*, 2003, ISBN 0-671-02129-X
** *Star Trek: Captain's Glory*, 2006, ISBN 0-7434-5343-3
** *Star Trek: The Academy—Collision Course*, 2007 ISBN 1-4165-0396-X
* *Believe* (with Michael Tobias), 1992, ISBN 978-0-425-13296-8
* War-Reeg
** *Man o’ War*, 1996, ISBN 0-399-14131-6
** *The Law of War*, 1998, ISBN 0-399-14360-2
* Quest for Tomorrow-Reeg
** *Delta Search*, 1997, ISBN 0-06-105274-4
** *In Alien Hands*, 1997, ISBN 0-06-105275-2
** *Step into Chaos*, 1999, ISBN 0-06-105276-0
** *Beyond the Stars*, 2000, ISBN 0-06-105118-7
** *Shadow Planet*, 2002, ISBN 0-06-105119-5
* *Captain's Log: William Shatner's Personal Account of the Making of „[[Star Trek V: The Final Frontier]]“*, 1989, ISBN 0-671-68652-6
* *[[Star Trek Memories]]*, mit Chris Kreski, 1993, ISBN 0-06-017734-9
* *[[Star Trek Movie Memories]]*, mit Chris Kreski, 1994, ISBN 0-06-017617-2
* *Get a Life!*, with Chris Kreski, 1999, ISBN 0-671-02131-1
* *Star Trek: I’m Working on That: A Trek from Science Fiction to Science Fact*, mit Chip Walker, 2002, ISBN 0-671-04737-X
* *[[Up Till Now: The Autobiography]]*, mit David Fisher, 2008, ISBN 0-283-07058-7

## Weblenken

* Literatur vun un över William Shatner in’n Kataloog vun de Düütschen Natschonalbökeree
* William Shatner in’n Kataloog vun’t Düütsche Musikarchiv 
* Offizielle Websteed vun William Shatner (engelsch)

## Enkeld Nahwiesen